
Cyflwyniad


Mae’r diwydiant lletygarwch yn sector pwysig yn economi’r DU. Y sector hwn yw’r trydydd cyflogwr mwyaf yn y DU, ac mae’n cyflogi 3.2 miliwn o bobl ac yn cyfrannu tua £72 biliwn i economi’r DU. Mae’n ddiwydiant cyffrous a chyflym i weithio ynddo, ac mae’n cynnwys amrywiaeth o sefydliadau gwahanol, gan gynnwys gwestai, bwytai, tai tafarnau, caffis ac allfeydd bwyd cyflym, yn ogystal ag atyniadau i ymwelwyr fel parciau thema a chanolfannau chwaraeon a cherddoriaeth. Mae amrywiaeth eang o swyddi ar gael yn y diwydiant, gan gynnwys chefs, staff gweini a chadw tŷ, croesawyr a rheolwyr.

Mae’r llyfr hwn wedi’i gynllunio i’ch helpu chi i ddatblygu’r wybodaeth, y ddealltwriaeth a’r sgiliau ymarferol y bydd eu hangen arnoch i gwblhau CBAC Lefel 1/2 Dyfarniad Galwedigaethol mewn Lletygarwch ac Arlwyo (Dyfarniad Technegol). Yn ogystal â’ch paratoi ar gyfer yr arholiad terfynol a’r asesiad dan reolaeth, bydd y llyfr yn eich cyflwyno i’r diwydiant lletygarwch ac arlwyo bywiog, ac yn rhoi mewnwelediad i chi i’r mathau o yrfaoedd sydd ar gael i chi yn y dyfodol, yn ogystal â chyfleoedd ar gyfer astudio pellach.

Mae’r cymhwyster yn cynnwys dwy uned; mae’r llyfr hwn yn ymdrin â’r ddwy, ac mae’n rhaid i chi astudio’r cyfan.


1. Y diwydiant lletygarwch ac arlwyo

Yn Uned 1, byddwch chi’n dysgu am y diwydiant lletygarwch ac arlwyo, gan gynnwys mathau gwahanol o ddarparwyr lletygarwch ac arlwyo a sut maen nhw’n gweithredu, yn ogystal ag iechyd a diogelwch a diogelwch bwyd mewn lletygarwch ac arlwyo.

Mae’r uned hon yn cael ei hasesu drwy arholiad ysgrifenedig a fydd yn cael ei osod a’i farcio gan CBAC. Bydd eich athro yn dweud wrthych pryd y byddwch chi’n sefyll yr arholiad. Bydd yr arholiad yn para 1 awr 20 munud ac mae 80 o farciau ar gael; mae’n werth 40 y cant o’r cymhwyster cyfan. Bydd yr arholiad yn cynnwys cymysgedd o gwestiynau atebion byr ac atebion estynedig yn seiliedig ar senarios lletygarwch ac arlwyo gwahanol.



2. Lletygarwch ac arlwyo ar waith

Yn Uned 2, byddwch chi’n cymhwyso eich gwybodaeth a’ch dealltwriaeth o bwysigrwydd maeth, ac yn dysgu sut i gynllunio bwydlenni maethlon. Byddwch chi’n dysgu amrywiaeth o sgiliau coginio ymarferol y bydd eu hangen arnoch i baratoi, coginio a chyflwyno seigiau. Byddwch hefyd yn dysgu sut i adolygu eich gwaith eich hun yn effeithiol.

Mae’r uned hon yn cael ei hasesu drwy asesiad dan reolaeth sy’n para tua 12 awr ac mae 120 o farciau ar gael; mae’n werth 60 y cant o’r cymhwyster cyfan. Bydd eich athro yn rhoi briff yr aseiniad i chi sydd wedi cael ei ddarparu gan CBAC; bydd hwn yn cynnwys senario a manylion sawl tasg y bydd angen i chi eu cwblhau.






Sut i ddefnyddio’r llyfr hwn


Mae’r gwerslyfr hwn wedi’i rannu yn ddwy ran, ac mae pob rhan yn ymdrin ag un uned o fanyleb CBAC Lefel 1/2 Dyfarniad Galwedigaethol mewn Lletygarwch ac Arlwyo:


	•  Uned 1 Y diwydiant lletygarwch ac arlwyo

	•  Uned 2 Lletygarwch ac arlwyo ar waith.



Mae pob un o’r unedau hyn wedi’u rhannu yn feysydd testun. Mae’r holl gynnwys addysgu ar gyfer pob deilliant dysgu yn cael ei drafod yn y llyfr hwn.


Nodweddion allweddol y llyfr

Mae’r llyfr wedi’i drefnu yn ôl unedau’r cymhwyster, ac mae pob uned wedi’i rhannu yn feysydd testun sydd wedi’u trafod yn y fanyleb. Bydd cyflwyniad pob uned yn eich helpu chi i ddeall beth sydd wedi’i gynnwys yn yr uned, gan restru’r meysydd testun dan sylw a’r hyn y byddwch chi’n cael ei asesu arno, a’r cyfan yn cyfateb i ofynion y fanyleb.



[image: ]

YNGLŶN Â’R UNED HON

Cyflwyniad i’r hyn y byddwch chi’n ei ddysgu amdano ym mhob testun.

TESTUNAU

Mae’r testunau wedi’u nodi’n amlwg fel y byddwch chi’n gwybod beth yn union sy’n cael ei drafod.

SUT BYDDAF YN CAEL FY ASESU?

Mae’r dulliau asesu wedi’u rhestru’n glir a’u mapio’n llawn i’r fanyleb.

Beth byddaf yn ei ddysgu?

Crynodeb o’r holl wybodaeth a dealltwriaeth y byddwch chi’n ymdrin â nhw.

Dechrau arni

Gweithgareddau byr er mwyn eich cyflwyno i’r testun.

Termau allweddol

Termau pwysig wedi’u huwcholeuo er mwyn helpu eich dealltwriaeth.

Astudiaeth achos

Gallwch weld sut mae cysyniadau yn gallu cael eu cymhwyso at fusnesau a dysgu am senarios o fywyd go iawn.

Gweithgaredd

Tasg fer er mwyn eich helpu i ddeall syniad neu rai meini prawf asesu.

Mae’r gweithgareddau yn cynnwys tasgau grŵp ac ymchwil. Mae rhai gweithgareddau yn cynnig awgrymiadau ar gyfer sut gallai eich athro roi cymorth ychwanegol i chi wrth gwblhau’r tasgau. Mae gweithgareddau estynedig wedi’u cynnwys hefyd i ddatblygu eich dysgu ymhellach.

Gwirio gwybodaeth

Profwch eich gwybodaeth a’ch dealltwriaeth o bob deilliant dysgu.

Cwestiynau ymarfer

Mae’r rhain yn ymddangos yn Uned 1. Bydd yr uned hon yn cael ei hasesu drwy arholiad, a bydd y cwestiynau ymarfer yn eich helpu chi i baratoi ar ei gyfer.

Ymarfer aseiniad

Mae hwn yn ymddangos yn Uned 2, a bydd yn eich helpu chi i baratoi ar gyfer eich asesiad gydag aseiniadau enghreifftiol, a chyngor ac arweiniad ar sut i ennill graddau llwyddo, teilyngdod a rhagoriaeth.

Mae atebion i’r adrannau ‘Gwirio gwybodaeth’ a’r ‘Cwestiynau ymarfer’ sydd yn y llyfr hwn i’w cael ar-lein: www.hoddereducation.co.uk/CBAC-Lletygarwch-ac-Arlwyo-atebion






Uned 1 Y diwydiant lletygarwch ac arlwyo

YNGLŶN Â’R UNED HON

Yn yr uned hon, byddwch chi’n astudio’r diwydiant lletygarwch ac arlwyo. Byddwch yn dysgu am:


	•  y mathau gwahanol o ddarparwyr yn y diwydiant lletygarwch ac arlwyo, a sut maen nhw’n gweithredu

	•  y swyddi sydd ar gael, sut beth yw gweithio yn y diwydiant, a’r sgiliau, cymwysterau a phrofiad sydd eu hangen ar gyfer pob un o’r swyddi hyn

	•  beth sy’n gwneud busnes lletygarwch neu arlwyo llwyddiannus

	•  gofynion iechyd a diogelwch a diogelwch bwyd mewn lletygarwch ac arlwyo.

TESTUNAU

Y testunau yn yr uned hon yw:


	1.1  Darpariaeth lletygarwch ac arlwyo

	1.2  Sut mae darparwyr lletygarwch ac arlwyo yn gweithredu

	1.3  Iechyd a diogelwch mewn lletygarwch ac arlwyo

	1.4  Diogelwch bwyd mewn lletygarwch ac arlwyo

SUT BYDDAF YN CAEL FY ASESU?

Byddwch yn cael eich asesu drwy arholiad ysgrifenedig, sy’n cyfrannu at 40 y cant o’r cymhwyster.

Mae’r arholiad yn para 1 awr 20 munud ac mae’n werth 80 o farciau.

Bydd amrywiaeth o gwestiynau ag atebion byr ac estynedig yn seiliedig ar sefyllfaoedd cymhwysol. Bydd rhai cwestiynau yn cynnwys deunydd ysgogi, fel ffotograff, tabl neu graff, a bydd angen i chi ymateb iddo.

ac Arlwyo - e-Lyfr Boost

Mae e-Lyfrau Boost yn rhyngweithiol, yn hygyrch ac yn hyblyg. Maent yn
defnyddio’r dechnoleg a’r ymchwil diweddaraf i roi’r profiad gorau posibl
i fyfyrwyr ac athrawon.

@ Personoli. Gallwch chi lywio drwy'r e-Lyfr yn hawdd gyda nodweddion
chwilio a chwyddo, ac oriel luniau. Gallwch chi bersonoli eich llyfr drwy
amlygu a chreu nodiadau a nodau tudalen.

® Adolygu. Gallwch chi ddewis diffiniadau a ffeithiau allweddol yn y testun
a’u cadw fel cardiau fflach at ddibenion adolygu.

® Newid. Gallwch chi symud yn ddiffwdan rhwng y golwg print ar gyfer
addysgu o flaen y dosbarth, a'r golwg rhyngweithiol wrth astudio’n
annibynnol.

Lawrlwytho. Gallwch chi gael mynediad at yr e-Lyfr all-lein ar unrhyw
ddyfais — yn yr ysgol, gartref neu ar grwydr — gydag ap e-Lyfrau Boost
(ar gael ar Android ac iOS).

I danysgrifio neu gofrestru ar gyfer treial am ddim, ewch i
www.hoddereducation.co.uk/Welsh-Language-Boost






OEBPS/images/rules.jpg





